Джейсон Стейтем

**Дже́йсон Сте́йтем** (часто блудом *Стетхем,* , ; 26. юлія 1967 Лондон, Споєноє корольство)&nbsp;— британськый актер. Ун знаємый за роли суровых персонажу у шелиякых бойовиках-трилерах, и йому приписувут удроджіня бойовику у 2000. тай 2010. роках. До 2017. рока його кіна зобрали вирьх 1,1 міліарда фунту стерлінґа (1,5 міліарда долару), што робит го єднов из майприбытных звізд індустрії.

## Животопис

### Ранні рокы
Джейсон Стейтем уродив ся в Шайрбруку 26. юлія 1967. рока у родині Баррі и Ейлін Стейтем (рожд. Єйтс). Пак Джейсон перийшов у Ґрейт-Ярмута, де занимав ся бойовыма майстерностями. Вінсент Джонс, бывшый професіоналный фотбаліста, познакомив го з америцькым фотбалом. Засим Стейтем бавив за місну ґімназію, у котруй штудовав ся из 1978. по 1983. рокы. Ун быв членом націоналної репрезентації Великої Британії з плаваня перибігом 12. року.

Стейтема замітило моделноє аґентство Sports Promotions. Ун пудписав модилні контракты из Tommy Hilfiger, Griffin тай Levi's. У 1997. році Джейсон став моделов бренду шматя French Connection. Айбо ун такой мусів быти уличным бовташом, обы зводити кунці з кунцями. 

### Карєра

Карєру модели Стейтем успішно злучовав из роботов на улици. За даякый час владітиль фірмы, котру рекламовав Джейсон, став ґенералным продуцентом дебутного проєкта Ґая Річі «Lock, Stock and Two Smoking Barrels» (1998) й предложив режисерови кандидатуру Стейтема на роль у філмови. Режисера зачудовала його моделна робота. Послідь пробы Річі взяв го на роль. Філм быв добре восприятый критиками а позирачами. За роль йому заплатили 5 тисяч фунту стерлінґа. Другым сотрудництвом з Річі быв філм «Snatch» (2000), за котрый дали 15 тисяч фунту. Послі сього ун попав у Голлівуд и зняв ся у двох філмах у 2001.&nbsp;році: науково-фантастичнум бойовикови трилерови «Ghosts of Mars» тай науково-фантастичнум бойовикови про бойові майстерности «The One».

Стейтему продовжовали предагати роли у кіно. У 2002. році ун зайграв главну роль у «The Transporter» за сценарійом Люка Бессона. Філм привюг ид двом продовжіньом «The Transporter 2» (2005) тай «The Transporter 3» (2008).

У 2005. році Річі зась закликав актера на главну роль у його новый проєкт «Revolver», котрый, за никаньом критику, не удав ся. У 2008. році Стейтем зняв ся у британськум криміналнум трилерови «The bank job» тай «Death Race», ремийкови філму «Death Race 2000» (1975). Американськый кінокритик Армонд Вайт высоко уцінив пуднятя Джейсона Стейтема ги звізды бойовику. Май потум, у 2008 році, Вайт похвалив філм Стейтема « *Перевізник 3»* ги файный примір кінетичного поп-арта.

У 2010. році Джейсон ся появив вєдно из Сілвестром Сталлоне, Джетом Лі, Долфом Лундґреном тай Мікійом Рурком у бойовикови «The Expendables». Філм мав комерційный успіх, побывавши на первум містови в прокатови в США, Великуй Британії, Китайови тай Індії. В цілому зобрав 274 міліоны долару по всьому світови. 

У 2011. році ун зайграв главну роль у «The Mechanic», што є ремийком філма 1972 рока з таков же назвов. Трейлер, у котрому Стейтем удстрілят чоловікови голову" быв заказаный Адміністраційов по станадартах рекламы позад демонстрації надмірного насильства. Стейтем появив ся у роли брата антаґоніста Оуена Шоу в кунці філма «Форсаж 6», што выйшов в 2013. році. Через рук Джейсон зняв ся у музикалнум відеови "Summer" Келвіна Гарріса ги єден из оббіговачу. 

Выпуск продовжіня його філма 2011 рока «Mechanic» быв запланованый на кониць 2016. рока, а премєра была анонсована пуд назвов «Mechanic: Resurrection»*.* Філм став комерційно успішным на меженародных бовтах кіна, зобравши 109,4 міліона долару по всьому світови. У фебруарови 2017. рока ун зняв ся вєдно з Ґалом Ґадотом у рекламі Супер Бовлу діля Wix.com. 

Стейтем зайграв бывшого капітана ВМС Джонаса Тейлора, у бойовикови-трілерови 2018. рока «The Meg», котрый выйшов 10. авґуста. Філм зобрав 527,8 міліона долару в світовум прокаті.

## Личный живут
Джейсон Стейтем познакомив ся з моделов Роузі Гантінґтон-Вайтлі у 2010 році. У януари 2017. рока уни побрали ся. Їхньый сын уродив ся в юнійови 2017. рока, а дочка в фебруарови 2022. рока.

Стейтем має чорный пояс з карате. У 2014. році його ввели у Меженародный зал спортивної славы.

## Зазначкы
Катеґорія:Уродили ся 1967
Катеґорія:Персоналії подля алфавіту
Катеґорія:Статя написана верьховинськым діалектом
Катеґорія:Актер